**18. KATASZTRÓFAVÉDELEM MESTERKÉPZÉSI SZAK**

534/2023. (XII. 5.) Korm. rendelet

**A/ A szak alapadatai**

**1. A mesterképzési szak megnevezése:**

a) magyar nyelven: katasztrófavédelem mesterképzési szak

b) angol nyelven: Disaster Management master programme

**2. A mesterképzési szak szakirányai:** -

**3. A mesterképzési szakon szerezhető szakképzettség oklevélben szereplő megnevezése:**

a) magyar nyelven: okleveles katasztrófavédelmi vezető

b) angol nyelven: Disaster Manager

**4. A mesterképzési szak profilja:**

**4.1. képzési terület szerinti besorolása:** államtudományi képzési terület, rendészeti felsőoktatás

**4.2. a végzettségi szint besorolása:**

a) mesterfokozat (magister, master of arts, rövidítve: MA)

b) ISCED 2011 szerint: 747

c) Magyar Képesítési Keretrendszer/Európai Képesítési Keretrendszer szerint: 7

**4.3. a szakképzettség képzési területek egységes osztályozási rendszere szerinti tanulmányi területi besorolása ISCED-F 2013 szerint:**1032

**4.4. a szak orientációja:** kiegyensúlyozott (40-60 százalék)

**B/ A képzés szerkezeti és kimeneti jellemzői**

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

6.1. A szakdolgozathoz vagy diplomamunka elkészítéséhez rendelt kreditek száma: 20 kredit

6.2. Szakmai gyakorlati képzéshez rendelt kreditek száma: 3 kredit

6.3. A szakirány elvégzésével összegyűjtendő kreditek minimális száma: -

**7. A mesterképzési szak képzési célja, a szakmai kompetenciák leírása:**

**7.1. A képzés célja:**A képzés célja olyan katasztrófavédelmi szakemberek képzése, akik a Belügyminisztériumnál, a hivatásos katasztrófavédelmi szerveknél, az önkormányzati és a létesítményi tűzoltóságnál, a közigazgatási és a gazdálkodó szervezeteknél közép- és felsővezető munkakörökben képesek a védelmi feladatok tervezését, szervezését és irányítását eredményesen végrehajtani a polgári védelmi, tűzvédelmi, iparbiztonsági szakterületeken. A szak elvégzését követően a hallgató megfelel a rendészeti szakvizsga követelményeinek, alkalmassá válik a hivatásos katasztrófavédelmi szervek, közigazgatási és gazdálkodó szervezetek szakmai közép- és felsőfokú vezetői beosztások betöltésére.

**7.2. Az elsajátítandó szakmai kompetenciák:**

**7.2.1. Tudás:**

- Széleskörű ismeretekkel rendelkezik a katasztrófavédelmi szervek irányításához és vezetéséhez szükséges katasztrófavédelmi és ágazati jogi szabályozás területén.

- Magasfokú ismeretekkel rendelkezik a biztonsági és védelmi igazgatásban végzett katasztrófavédelmi vezetői és irányítói tevékenységéhez szükséges jogi szabályozás területén.

- Rendelkezik a katasztrófavédelmi vezetői feladatok ellátásához szükséges általános humánpolitikai ismeretekkel, a tervezés és szervezés módszertanának ismeretével, valamint vezetéspszichológiai és vezetői kommunikációs ismeretekkel.

- Tisztában van a katasztrófavédelmi kutatásban és a tudományos munkában alkalmazható problémamegoldó, döntés- előkészítő ismeretekkel.

- Mélyrehatóan ismeri a katasztrófavédelmi szervezés, a közigazgatás, illetve biztonsági és védelmi igazgatás szakmai követelményeit.

- Alapszinten ismeri a gazdasági erőforrások, az esélyegyenlőség, a rendészettudomány, a logisztika és a nemzetközi segítségnyújtás rendszerét.

- Magas szinten ismeri a tűzvédelem és mentésirányítás, a polgári védelem, valamint az iparbiztonság esettanulmányainak vizsgálati menetét.

- Mélyrehatóan ismeri a tűzvédelmi és mentésirányítási, a polgári védelmi és az iparbiztonsági műveleti feladatrendszereket.

- Átfogó ismeretekkel rendelkezik a katasztrófavédelmi, polgári védelmi feladatrendszer megszervezésében, a megelőzési, a beavatkozási és a helyreállítási feladatok gyakorlati végrehajtásában.

- Alapos ismeretekkel rendelkezik a védelmi szervezet létrehozása, kialakítása terén, az alárendeltségébe tartozó katasztrófavédelmi szervezet irányításában, valamint a helyi, területi és országos szintű katasztrófa- és polgári védelmi feladatok irányítására, vezetésére és koordinálására vonatkozóan.

**7.2.2. Képesség:**

- Képes a katasztrófavédelmi döntéshozó és döntés-előkészítő feladatok ellátására, illetve a döntési javaslatok kidolgozásához szükséges problémaelemzésre és megoldáselemzésre.

- Képes a nemzetközi vonatkozású katasztrófavédelmi szakmai ügyek intézésére.

- Képes a veszélyhelyzeti kommunikáció és a vezetés összefüggéseinek felismerésére.

- Képes a katasztrófavédelmi vezetői tevékenysége során a konfliktushelyzetek kezelésére, eredményes tárgyalási technikák alkalmazására.

- Képes a katasztrófavédelmi irányítói és végrehajtói feladatkörök ellátására, a belügyi szakterületek körében rendészeti beosztásokban közép- és felső szintű vezetői feladatok ellátására, hatósági és szakhatósági feladatok irányítására.

- Képes a katasztrófavédelmi, a polgári védelemi, a tűzvédelmi és mentésirányítási, valamint az iparbiztonsági szakmai követelményeknek leginkább megfelelő vezetési- és irányítási módszerek és eszközök használatára, ideértve a korszerű vezetési technikákat és szervezési megoldásokat.

- Képes területi és annál magasabb szintű hivatásos katasztrófavédelmi szervezet irányítására, vezetésére.

- Képes a katasztrófavédelmi területen közép- és felsővezetői feladatok ellátására a közigazgatásban, a biztonsági és védelmi igazgatásban és a magánszférában.

- Képes a katasztrófavédelmet érintő feladatok vonatkozásában mélyreható és komplex értékelő, elemző és feladatszabó tevékenység önálló ellátására.

- Alkalmazó módon képes az idegen nyelvű katasztrófavédelmi jogi szabályozás és szakirodalom munkájában történő felhasználására.

**7.2.3. Attitűd:**

- Elkötelezett a katasztrófavédelmi szakfeladatai ellátása során a kreatív, rugalmas, problémafelismerő, illetve az igényes, minőségi munka végzésére.

- Katasztrófavédelmi vezetői tevékenységét a széleskörű műveltség, a szakmai továbbképzéshez pozitív hozzáállás, elkötelezettség jellemzi.

- Nyitott a társzervekkel történő együttműködésre, a csoportmunkában való részvételre, kellő szakmai gyakorlatot követően katasztrófavédelmi vezetői feladatok ellátásra.

- Elkötelezett a hatályos rendészeti és katasztrófavédelmi jogszabályok és erkölcsi normák teljeskörű figyelembevételével történő döntéshozatal iránt.

**7.2.4. Autonómia és felelősség:**

- Önálló kezdeményező döntéshozatali képességgel és a döntések képviseletével, illetve személyes felelősségvállalással rendelkezik a döntések környezeti és társadalmi hatásaiért a katasztrófavédelmi szakmai feladatok teljesítésének megtervezése és végrehajtása során.

- Felelősségteljesen részt vesz a katasztrófavédelem kutatási és fejlesztési projektjeinek előkészítésében és végrehajtásában.

- Elkötelezett a katasztrófavédelmi szakterület módszertanának fejlesztéséhez szükséges elméleti, tudományos kutatási és gyakorlati információk beszerzése, értékelése és hasznosítása iránt.

- Elemző, értékelő tevékenységét magas színvonalon önállóan végzi, és ennek megfelelően nagy önállósággal a szakmai előírások maximális figyelembevételével irányítja munkatársait az előkészítési, megelőzési, végrehajtási és felelősségi körébe tartozó helyreállítási feladatok vonatkozásában.

- A katasztrófavédelmi vezetői, irányítói feladatai során motiválja munkatársait, beosztottait a szakmai ismereteik folyamatos fejlesztésére.

**C/ A képzés további jellemzői**

**8. A mesterképzés jellemzői:**

**8.1. Idegennyelvi követelmény:** A jelentkezéshez és a felvételhez szükséges idegennyelvi követelményt a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló [2011. évi CXXXII. törvény](https://njt.hu/jogszabaly/2011-132-00-00) felhatalmazása alapján kiadott jogszabály határozhat meg.

**8.2. A szak speciális képzésszervezési, módszertani jellemzői:**

8.2.1. Szakmai gyakorlatra vonatkozó követelmények: A szakmai gyakorlat összesen két hetes (80 órás) gyakorlat, mely a területi hivatásos katasztrófavédelmi szervnél, a hivatásos tűzoltóságnál, illetve rendészeti, közigazgatási vagy gazdálkodó szervezeteknél hajtható végre. A szakmai gyakorlat részletes követelményeit a szak tanterve határozza meg.